સેવા કાર્યોને હંમેશાં અવગણના, વિરોધ અને છેલ્લે સ્વીકારની સ્થિતિમાંથી પસાર થવું પડે છે. આઈમાએ પણ ભગવાન બુધ્ધના કરુણા અને જીસસના પ્રેમ પંથ ઉપર ચાલતા ચાલતા આધ્યાત્મિક આત્મ-સાધનાના પ્રભાવથી જીવન દરમિયાન ભયંકર વિષમતાઓ-ઉશ્કેરણીજનક પ્રસંગોમાં પણ મનનું સમતોલપણું જાળવી પ્રતિહિંસાથી દૂર રહી સહનશીલતા દાખવીને સત્ય, શાંતિને-ધર્મને કાંટે તોળાવાનું પસંદ કર્યું. તેઓ કાયરતાને મખમલી અંચળામાં ઢાંકનારા અહિંસાવાદી નહીં પણ વીરતાવાદી હતા. ક્રાંતિ અને હિમાલયની શાંતિના એક સાથે દર્શન થતાં. એમનામાં જગ હિતકારી મંગળ તત્ત્વનું પ્રતિબિંબ દેખાતું હતું.